CELEX: E2020C0030
Language: lv
Date: 2020-04-01 00:00:00
Title: EBTA Uzraudzības iestādes Lēmums Nr. 30/20/COL (2020. gada 1. aprīlis), ar ko simtu sesto reizi groza procesuālo un materiālo tiesību noteikumus valsts atbalsta jomā, aizstājot īstermiņa eksporta kredīta apdrošināšanas pamatnostādņu pielikumu [2020/982]

9.7.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 220/8
               
            
         EBTA UZRAUDZĪBAS IESTĀDES LĒMUMS Nr. 30/20/COL
         (2020. gada 1. aprīlis),
         ar ko simtu sesto reizi groza procesuālo un materiālo tiesību noteikumus valsts atbalsta jomā, aizstājot īstermiņa eksporta kredīta apdrošināšanas pamatnostādņu pielikumu [2020/982]
         EBTA UZRAUDZĪBAS IESTĀDE (“UZRAUDZĪBAS IESTĀDE”),
         ŅEMOT VĒRĀ:
         Līgumu par Eiropas Ekonomikas zonu (“EEZ līgums”) un jo īpaši tā 61.–63. pantu un 26. protokolu,
         Nolīgumu starp EBTA valstīm par Uzraudzības iestādes un Tiesas izveidi (“Uzraudzības iestādes un Tiesas nolīgums”) un jo īpaši tā 24. pantu un 5. panta 2. punkta b) apakšpunktu.
         TĀ KĀ:
         Saskaņā ar Uzraudzības iestādes un Tiesas nolīguma 24. pantu Uzraudzības iestāde īsteno EEZ līguma noteikumus par valsts atbalstu.
         Saskaņā ar Uzraudzības iestādes un Tiesas nolīguma 5. panta 2. punkta b) apakšpunktu Uzraudzības iestāde sniedz paziņojumus vai izdod pamatnostādnes par EEZ līgumā regulētajiem jautājumiem, ja minētais Līgums vai Uzraudzības iestādes un Tiesas nolīgums to skaidri paredz vai ja Uzraudzības iestāde to uzskata par nepieciešamu.
         Eiropas Komisija (“Komisija”) 2020. gada 27. martā pieņēma Paziņojumu, ar ko groza pielikumu Komisijas Paziņojumam dalībvalstīm par Līguma par Eiropas Savienības darbību 107. un 108. panta piemērošanu īstermiņa eksporta kredīta apdrošināšanai (“paziņojums”) (1).
         Lai atbalstītu ES ekonomiku saistībā ar Covid-19 uzliesmojumu, Komisija ir pieņēmusi pagaidu regulējumu (2), kas ļauj dalībvalstīm pilnībā izmantot spēkā esošajos valsts atbalsta noteikumos paredzēto elastību un īstenot papildu atbalsta pasākumus. Ar regulējumu tika ieviesta lielāka elastība īstermiņa eksporta kredīta apdrošināšanas jomā, proti, tajā apstiprināts, ka saskaņā ar paziņojuma 18. punkta d) apakšpunktu atsevišķi riski eksporta kredīta apdrošināšanas trūkuma dēļ pagaidu kārtā nav nododami. Ar šo elastību vien, iespējams, nepietiks, lai ātri novērstu grūtības, ar kurām uzņēmumi saskaras pašlaik un, visticamāk, saskarsies tuvākajā laikā. Tādēļ ir jāreaģē vēl ātrāk, lai mazinātu visas no privāto apdrošinātāju pēkšņas izstāšanās no īstermiņa eksporta kredītu tirgus izrietošās negatīvās sekas. Ņemot vērā sabiedriskās apspriešanas rezultātus, kā arī vispārējās norādes par Covid-19 graujošo ietekmi uz Savienības ekonomiku kopumā, Komisija uzskata, ka privātās spējas kopumā nav pietiekamas, lai segtu visus ekonomiski pamatotos riskus eksportam uz valstīm, kuras pašlaik klasificētas kā nododamo risku valstis. Tajā pašā laikā, ņemot vērā pašlaik pieejamo informāciju par Covid-19 uzliesmojuma turpmāko attīstību, pastāv iespēja, ka privātie apdrošinātāji atsāks palielināt savu iesaisti īstermiņa eksporta kredīta apdrošināšanā, pirms būs beidzies paziņojuma 36. punktā paredzētais viena gada periods.
         Šādos apstākļos Komisija ir nolēmusi visus komerciālos un politiskos riskus, kas saistīti ar eksportu uz paziņojuma pielikumā uzskaitītajām valstīm, līdz 2020. gada 31. decembrim, kas ir arī pagaidu regulējuma darbības termiņa beigas, pagaidu kārtā uzskatīt par nenododamiem. Saskaņā ar paziņojuma 36. punktu Komisija trīs mēnešus pirms 2020. gada beigām izvērtēs, vai pagaidu izņēmums būtu jāpagarina.
         Šis paziņojuma grozījums attiecas arī uz Eiropas Ekonomikas zonu.
         Visā Eiropas Ekonomikas zonā ir jānodrošina EEZ valsts atbalsta noteikumu vienāda piemērošana atbilstoši EEZ līguma 1. pantā noteiktajam viendabīguma mērķim.
         Saskaņā ar EEZ līguma XV pielikuma 11. lappusē iekļautās nodaļas “VISPĀRĪGA INFORMĀCIJA” II punktu Uzraudzības iestādei pēc apspriešanās ar Komisiju ir jāpieņem tiesību akti atbilstoši Eiropas Komisijas pieņemtajiem tiesību aktiem,
         APSPRIEDUSIES ar Eiropas Komisiju,
         APSPRIEDUSIES ar EBTA valstīm,
         IR PIEŅĒMUSI ŠO LĒMUMU.
         
            1. pants
            Procesuālos un materiālos noteikumus valsts atbalsta jomā groza, aizstājot pamatnostādņu par īstermiņa eksporta kredīta apdrošināšanu pielikumu. Jaunais pielikums ir pievienotas šim lēmumam un ir tā neatņemama sastāvdaļa.
         
         
            2. pants
            Autentisks ir tikai šā lēmuma teksts angļu valodā.
         
         
            Briselē, 2020. gada 1. aprīlī.
            
               
                  EBTA Uzraudzības iestādes vārdā –
               
               
                  Ar cieņu
               
               
                  priekšsēdētāja,
               
               
                  atbildīgā kolēģijas locekle
               
               Bente ANGELL-HANSEN
            
            
               
                  kolēģijas loceklis
               
               Frank J. BÜCHEL
            
            
               
                  kolēģijas loceklis
               
               Högni KRISTJÁNSSON
            
            
               
                  līdzparakstījies
               
               
                  Tieslietu un administratīvo lietu nodaļas direktors
               
               Carsten ZATSCHLER
            
         
         
            (1)  Vēl nav publicēts.
         
            (2)  Komisijas 2020. gada 19. marta paziņojums “Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā” (OV C 91I, 20.3.2020., 1. lpp.).
      
      
         
            
               PIELIKUMS (1)
            
            
               Nododamo risku valstu saraksts
            
            Iestāde visus komerciālos un politiskos riskus, kas saistīti ar eksportu uz turpmāk uzskaitītajām valstīm, līdz 2020. gada 31. decembrim pagaidu kārtā uzskata par nenododamiem.
            Beļģija
            Bulgārija
            Čehija
            Dānija
            Vācija
            Igaunija
            Īrija
            Grieķija
            Spānija
            Francija
            Horvātija
            Itālija
            Kipra
            Latvija
            Lihtenšteina
            Lietuva
            Luksemburga
            Ungārija
            Malta
            Nīderlande
            Austrija
            Polija
            Portugāle
            Rumānija
            Slovēnija
            Slovākija
            Somija
            Zviedrija
            Apvienotā Karaliste
            Austrālija
            Kanāda
            Islande
            Japāna
            Jaunzēlande
            Norvēģija
            Šveice
            Amerikas Savienotās Valstis
            
               (1)  Aizstāts ar Lēmumu Nr. 30/20/COL.